བསྡུ་རིམ་ནི།
སྣོད་བཅུད་ལྷ་ཡི་དཀྱིལ་འཁོར་རང་ལ་བསྡུ། །དེ་ཡང་ཡེ་སེམས་ཡུམ་དང་ཡབ་ལ་ཐིམ། །ཡབ་ཀྱང་ཡས་མས་འོད་ཞུ་སྔགས་ཕྲེང་ཧཱུྃ། །ཧཱུྃ་ཡིག་གྱེན་རྫོགས་ནཱ་ད་འོད་གསལ་ངང་། །སྟོང་ཉིད་སྤྲོས་བྲལ་ངང་དུ་མཉམ་པར་བཞག །སླར་ཡང་སྟོང་ཉིད་སྙིང་རྗེ་ཟུང་འཇུག་ལས། །ཁྲག་འཐུང་པདྨ་དྲག་པོའི་སྐུ་རུ་ལྡང་། །བདག་གི་བླ་མ་བསྒྲུབས་པ་སོགས། །དུས་གསུམ་ཚོགས་གཉིས་ཅི་བསགས་པ། །ཕྲིན་ལས་གང་བརྩམས་མྱུར་འགྲུབ་ནས། །བླ་མེད་བྱང་ཆུབ་མྱུར་ཐོབ་ཤོག། ཨོཾ། བཀྲ་ཤིས་ཀུན་ཁྱབ་མཁའ་ལྟར་གདལ་བ་ལས། །འདོད་དགུའི་དཔལ་འབྱོར་དངོས་གྲུབ་ཆར་འབེབས་པ། །ཁྱབ་བདག་ཀུན་བཟང་འོད་དཔག་མེད་མགོན་གྱི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་མཁའ་ཟླ་གཅིག་ཉིད་དུ་མའི་འཕྲུལ། །ལུས་ཅན་གདུལ་བྱའི་རེ་བ་རྫོགས་མཛད་པའི། །ལོངས་སྤྱོད་རྫོགས་སྐུ་ཐུགས་རྗེ་ཆེན་པོ་ཡི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་སྐར་ཚོགས་འབུམ་ཕྲག་ཡངས་པ་ལ། །གང་ལ་གང་འདུལ་དེར་སྟོན་སྤྲུལ་པའི་སྐུ། །རྒྱལ་ཀུན་ཐུགས་རྗེའི་མངའ་བདག་ཨོ་རྒྱན་གྱི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་རི་རབ་གླིང་བཞིའི་བཀོད་པ་ལ། །ཡོན་ཏན་རེ་སྐོང་ཁང་བརྩེགས་དཔལ་འབར་བ། །རྒྱལ་ཡུམ་མཁའ་འགྲོའི་གཙོ་མོ་མཚོ་རྒྱལ་གྱི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་བསམ་ཡས་མི་འགྱུར་གཙུག་ལག་ཏུ། །སྒྲུབ་སྡེ་བརྒྱད་དང་དྲག་སྒྲུབ་མངའ་དབང་ཕྱུག །ཆོས་རྒྱལ་ཚངས་པ་ལྷ་ཡི་མེ་ཏོག་གི །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་མི་བརྗེད་གཟུངས་ཐོབ་རིག་པ་འཛིན། །ཨོ་རྒྱན་གསུང་གི་མཛོད་འཆང་སྤྲུལ་པའི་སྐུ། །རྡོ་རྗེ་དྲག་པོ་ཕྲིན་ལས་འདུས་རྩལ་གྱི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་བཀའ་གཏེར་ཆོས་ཀྱི་རྒྱལ་མཚན་རྩེར། །སྨིན་གྲོལ་ཡིད་བཞིན་ནོར་གྱི་ཆར་འབེབས་པ། །བཀའ་བབ་ཆོས་བདག་བརྒྱུད་པར་བཅས་པ་ཡི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་མེ་ཏོག་ཕྲེང་མཚུངས་ཚར་དངར་བ། །རྨད་བྱུང་དད་པས་སྤྱི་བོའི་གཙུག་མཆོད་པའི། །རིག་འཛིན་བླ་མ་བརྒྱུད་པའི་བཀྲ་ཤིས་གང་། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །བཀྲ་ཤིས་སྣོད་བཅུད་བདེ་ལེགས་ཕུན་སུམ་ཚོགས། །ཟབ་གཏེར་བསྟན་པའི་བ་དན་ཕྱོགས་བཅུར་ཁྱབ། །བསྟན་དང་དེ་འཛིན་རྒྱས་པའི་བཀྲ་ཤིས་གང་། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །ཅེས་ཤིས་པ་བརྗོད་པ་དང་ཆབས་ཅིག་པར་མེ་ཏོག་གི་ཆར་ཆེན་པོ་བསྙིལ་བས་བདེ་ལེགས་སུ་བྱའོ། །ཞེས་པ་འདི་རིག་འཛིན་ཆོས་རྗེ་གླིང་པས་བླ་མར་རིག་འཛིན་ལས་བྱང་དུ་གསུངས་པ་ལྟར་ལ་ཁ་བསྒྱུར་རྣམས་དཔའ་བོ་པདྨའི་མིང་ཅན་གྱིས་བགྱིས་པ་དགེའོ། །ཤུབྷཾ།། །།